ועדת הכספים, כנסת 20, פרוטוקול מספר 5, 2015-05-11 13:25

ניסן סלומינסקי: אנחנו עוברים לנושא השני:

ניסן סלומינסקי: אישור מוסדות ציבור לעניין סעיף 46 לפקודת מס הכנסה.

ניסן סלומינסקי: שלחנו רשימה.

ניסן סלומינסקי: לצערי היה עיכוב גדול מאוד, גם לפני הבחירות וגם לאחר הבחירות, באישור של סעיף 46, למרות שכולנו יודעים שסעיף 46 נותן לעמותות, רובן של המגזר השלישי, שפועלות, וחלקן עושות את העבודה שיכול להיות שהמדינה היתה צריכה לעשות ובמקום שהמדינה תעשה הן עושות את זה, נותן להן את האפשרות באמת לפעול.

ניסן סלומינסקי: ברגע שיש סעיף 46 אז כל תורם יודע שני דברים.

ניסן סלומינסקי: אל"ף, הוא יודע שהעמותה הזאת מאורגנת ומסודרת, שבדקו אותה והיא עברה את הבדיקות, ובי"ת, זה נותן לו את ההחזרים של מס הכנסה, את הזיכוי, וכתוצאה מכך הוא תורם.

ניסן סלומינסקי: בלי זה היום אנשים כמעט בכלל לא תורמים לעמותות.

ניסן סלומינסקי: לכן זה כל-כך חשוב.

ניסן סלומינסקי: הגענו כבר למספר גדול מאוד, של 182 עמותות, עד כדי כך.

ניסן סלומינסקי: היה באמת עיכוב גדול ועמותות סבלו באמת וחזרו ופנו.

ניסן סלומינסקי: אבל ברוך-השם עכשיו זה עולה לדיון.

ניסן סלומינסקי: נמצאים אתנו נציגי שני האגפים שעוסקים בעניין.

ניסן סלומינסקי: מצד אחד, ארז אורעד, שאנחנו קוראים לו מנהל מחלקת 46, ובהגדרה המדויקת: מנהל תחום בכיר מפקח ארצי מלכ"רים ברשות המסים במשרד האוצר; ומצד שני, נמצאים אתנו נציגים של רשם העמותות ששייך למשרד המשפטים.

ניסן סלומינסקי: שניהם אמונים על הנושא.

ניסן סלומינסקי: אנשי רשם העמותות בודקים את העמותה ואת כל מה שקשור לחלק הטכני של רישום העמותה ואחר-כך זה עובר לרשות המסים, לארז אורעד, שבודק את כל הדברים הנדרשים על-פי ההנחיות והקריטריונים, ואחר-כך זה עובר אלינו.

ניסן סלומינסקי: אני מבקש לשבח את ארז אורעד שמאז שנכנס לתפקידו העסק מתחיל לרוץ במהירות ויש פחות ופחות עיכובים.

ניסן סלומינסקי: פעם היו עיכובים ארוכים ועכשיו באמת זה רץ מהר מאוד.

ניסן סלומינסקי: אני רוצה רק להזכיר לכולנו שבזמנו היתה תחושה שנכנסים אולי גם אלמנטים פוליטיים, או אפילו אם לא אבל זאת התחושה שהיתה.

ניסן סלומינסקי: רצינו מאוד להרחיק את כל הטיפול בסעיף 46 מכל ראייה פוליטית ולעשות אותו מקצועי לחלוטין.

ניסן סלומינסקי: לצורך זה הוקמה ועדת פריש.

ניסן סלומינסקי: נדמה לי ששלחת אלינו את הסיכום שלה.

ניסן סלומינסקי: הוועדה הגישה סיכום אחרי הרבה התייעצויות, שאושר על-ידי ועדת הכספים.

ניסן סלומינסקי: נכון שהוא עוד לא עבר תיקוני חקיקה אבל הוא אושר ובהתאם לזה אנחנו פועלים.

ניסן סלומינסקי: שני הדברים המרכזיים שבו הם שמצד אחד השר, שהוא בדרך כלל דמות פוליטית, לא מתערב, למרות שעד אז זה הגיע לשולחנו והוא היה צריך לחתום.

ניסן סלומינסקי: לפעמים קרה שחלק מהעמותות נתקעו שם לזמן רב ועכשיו כבר לא.

ניסן סלומינסקי: השר הסמיך את מנהל רשות המסים, שהוא איש מקצועי, לטפל בנושא הזה וארז אורעד נמצא מתחתיו כבא כוחו, אז אין שם שום ראייה פוליטית.

ניסן סלומינסקי: מצד שני, אנחנו גם כן לא מתחילים לחקור ולנבור, כל אחד על-פי הראייה שלו, אלא האישור שלנו פורמלי, אלא אם כן – ולכן אנחנו רואים את שמות העמותות – כל אחד עובר על רשימת העמותות ואם יש לו שאלות הוא פונה לארז אורעד שיענה לכל מי שצריך.

ניסן סלומינסקי: אם למישהו יש חשש שעמותה לא בסדר – זה סיפור אחר.

ניסן סלומינסקי: אבל בדרך כלל, מעבר לזה האישור שלנו הוא אישור יותר פורמלי כי אנחנו סומכים על כך שהגופים – רשם העמותות, מצד אחד, ורשות המסים, מצד שני – עשו את עבודתם נאמנה, והם עושים את זה, ולכן האישור שלנו הוא בדרך כלל אישור יותר פורמלי.

אורי מקלב: יש הסתייגויות לשנה.

אורי מקלב: מה המשמעות של ההסתייגויות הללו?

ניסן סלומינסקי: תיכף נשאל.

ניסן סלומינסקי: רשות הדיבור לארז אורעד ואחר-כך אם בנימין למקין ירצה להתייחס אז בכבוד.

<ארז אורעד: קודם כול, צהרים טובים.

<ארז אורעד: ניסן סלומינסקי, אני מודה לך מאוד-מאוד על התשבחות.

<ארז אורעד: לצערנו הרב הרשימה שעומדת מולכם לאישור מורכבת מ-4 רשימות שהוגשו אחת לאחת מידי חודש בחודשו, כאשר הרשימות המוקדמות ביותר הוגשו כבר לפני יותר מחצי שנה, בחודש אוקטובר-נובמבר-דצמבר 2014.

ניסן סלומינסקי: מאז הפגרה.

<ארז אורעד: אני מבקש מוועדת הכספים, יש פה – ובדקתי עם בנימין למקין מרשם העמותות – מספר עמותות לא רב, 5 עמותות שיש להן אישורים של ניהול תקין ל-2014, ואנחנו מודעים לכך, ועל אף זאת הבאנו אותן פה בתוך הרשימה הזאת.

<ארז אורעד: אנחנו מבקשים מוועדת הכספים, גם בשם רשם העמותות, לאשר להן בתנאי שיהיה להן אישור ניהול תקין ל-2015, אם זה מקובל עליכם.

<ארז אורעד: זה נושא אחד שאני מדגיש.

ניסן סלומינסקי: הדף הזה צורף.

<ארז אורעד: כי לא הוגן לעכב עוד את העמותות האלה שעוכבו.

<ארז אורעד: כבר כך חל עליהן עיכוב של כחצי שנה, לא באשמתן ולא באשמתנו.

ניסן סלומינסקי: הם הגישו את זה ב-2014.

עיסאווי פריג': למה יוצרים חריג לעמותות האלו?

ניסן סלומינסקי: כי הן הגישו את זה ב-2014.

<ארז אורעד: כל עמותה מקבלת אישור.

<ארז אורעד: כלומר, העמותות האלה נבדקו בשנת 2014 והוגשו בשנת 2014.

<ארז אורעד: זה כמו הדוח שאתה ציינת.

<ארז אורעד: אישור הניהול התקין התקף שלהן היה לשנת 2014.

<ארז אורעד: עכשיו הן בהליכים לקבל אישור ניהול תקין לשנת 2015.

<ארז אורעד: מה שאנחנו מציעים פה – אם עכשיו לא נאשר ונוריד אותן מהרשימה העמותות הללו יידרשו לפנות מחדש, לעלות אלינו לוועדה מחדש, וכבר כך נגרם להן נזק של 7 חודשים שהפעילות שלהן למעשה משותקת.

<ארז אורעד: מכיוון שאין להן 46, אנשים לא תורמים להן.

<ארז אורעד: תדעו לכם, ה-35% הזה הוא מאצ'ינג מאוד-מאוד חשוב.

ניסן סלומינסקי: גם הזיכוי וגם זה שיודעים שהיא עמותה מבוקרת.

עיסאווי פריג': אנחנו מודעים היטב ליתרונות.

עיסאווי פריג': ארז אורעד ואני עבדנו באותו מקום ברשות המסים.

<ארז אורעד: חבר הכנסת פריג' עבד במס הכנסה ירושלים ואני זוכר אותו עם הסנדלים, ואפילו אמרתי לו את זה.

עיסאווי פריג': לכמה עמותות יש אישור ניהול תקין ל-2014?

עיסאווי פריג': הבאתם כאן 5 שמות של עמותות.

<ארז אורעד: עיסאווי פריג', כשאתה בדקת את דוח רואה החשבון לשנת 2014 ידעת את הנתונים כפי שהם לשנת 2014.

<ארז אורעד: ידענו שיש להם אישור ניהול תקין לשנת 2014.

<ארז אורעד: עכשיו עשינו בדיקה חוזרת, לבדוק את כל העמותות שהיה להן אישור לשנת 2014.

<ארז אורעד: רוב העמותות אכן דאגו לקבל את האישור לשנת 2015.

<ארז אורעד: מכיוון שאני מגיש עכשיו את הרשימה מחדש וצריך לעדכן, כרואה חשבון אני לא יכול לתת דוח לא נכון ולא עדכני נכון לעכשיו.

<ארז אורעד: מצאנו, בשיתוף עם בני למקין, שיש לנו 5 עמותות שנמצאות עדיין בהליכים לקבל את האישור לשנת 2015.

<ארז אורעד: אני מבקש פה לא לדחות אותן על הסף אלא לאשר אותן על תנאי.

טלי פלוסקוב: זה רק חמש?

טלי פלוסקוב: אין יותר?

<ארז אורעד: זה מה שיש פה.

עיסאווי פריג': אולי תקרא לנו את השמות של החמש, בבקשה.

עיסאווי פריג': אני רוצה לשמוע את שמות העמותות.

עיסאווי פריג': תגיד אותן בצורה מרוכזת.

מיקי לוי: איזו עמודה?

<ארז אורעד: מכיוון שיש לנו 182 עמותות ייקח לי קצת זמן לחפש אותן.

עיסאווי פריג': למה לא הצגת אותן בנפרד?

ניסן סלומינסקי: יש לנו כאן את המספרים שלהן, תסתכלו ברשימה.

ניסן סלומינסקי: למשל מספר 2, מספר 11.

<ארז אורעד: מופיעות כאן 182 עמותות.

<ארז אורעד: אתם רוצים לעבור על כל ה-182?

ניסן סלומינסקי: לא.

ניסן סלומינסקי: רק על החמש.

עיסאווי פריג': ניסן סלומינסקי אמר שאנחנו פורמליים.

ניסן סלומינסקי: אחרי 11 בא 16, 37, 53, 60 ו-61.

עיסאווי פריג': כלומר, 7 עמותות.

ניסן סלומינסקי: את 53 תוריד.

ניסן סלומינסקי: להם יש אישור ניהול תקין ל-2015.

<שגית אפיק: תגיד לנו אתה את חמש העמותות.

<ארז אורעד: לא אלאה אתכם.

<ארז אורעד: מספר 2 ברשימה – בית הכנסת "אהבת אחים" שיכון סלע; מספר 11 ברשימה – עמותת "עידן" לילדים ונוער בסיכון; מספר 16 ברשימה.

<שגית אפיק: 16 – אבל שיניתם את המספר.

<שגית אפיק: אתה בטוח שזו עמותה שיש לה אישור ל-2014?

<ארז אורעד: כן.

<ארז אורעד: יש לי את הרשימה המעודכנת.

<שגית אפיק: מופיע אצלך שיש לה אישור ל-2015?

<ארז אורעד: בזמן שחלף מאז שבדקנו את זה, שלשום היא הסדירה את הניהול התקין שלה.

<ארז אורעד: כך אומר לי בני למקין.

<שגית אפיק: כלומר, לעמותה מספר 16 יש אישור ניהול תקין.

<שגית אפיק: אז היא לא כלולה בחמש.

<שגית אפיק: היא יורדת.

<שגית אפיק: הלאה.

<ארז אורעד: עמותה מספר 37 ברשימה.

<שגית אפיק: 37 – עמותת בית הכנסת "בית אברהם" רחובות.

<שגית אפיק: אבל גם יש לה אישור ל-2015.

ניסן סלומינסקי: מספר 2, מספר 11, מספר 60, מספר 61.

<ארז אורעד: ומספר 78.

ניסן סלומינסקי: על מספר 78 לא כתבתם לנו.

עיסאווי פריג': מה זה 52?

עיסאווי פריג': שם כתוב: 2014.

<ארז אורעד: בני למקין ערך בדיקה משלו.

<בנימין למקין: ערכנו בדיקה על כל אחת ואחת מן העמותות.

עיסאווי פריג': העין שלי רואה משהו אחד ואתה אומר לי משהו אחר.

<בנימין למקין: קיבלתי את הרשימה הזאת ואז ערכתי בדיקה נוספת.

עיסאווי פריג': אז תן לי את הרשימה הנכונה, שאתייחס לגביה.

עיסאווי פריג': אתה מעביר לנו רשימה לא נכונה.

ניסן סלומינסקי: הקראתי את זה.

יצחק כהן: תוריד את 52.

<ארז אורעד: בואו נעשה סדר.

<ארז אורעד: המקור הכי בדוק לבדיקת אישור ניהול תקין היה ונשאר רשם העמותות, בני למקין.

<ארז אורעד: כאשר אנחנו בודקים את הרשימה ומעבירים אותה לוועדת הכספים, למשל ביום רביעי או ביום חמישי, במשך הזמן שחלף יכול להיות שמספר עמותות קיבלו כבר אישור ניהול תקין לשנת 2015.

<ארז אורעד: בני למקין בדק אתמול בבוקר, התקשר אלינו ואמר: לעמותה הזאת והזאת אין אישור ניהול תקין.

מיקי לוי: בני למקין, תגיד לנו את המספרים, בבקשה.

ניסן סלומינסקי: את העמותות שיש להן אישור ניהול תקין רק לשנת 2014.

<בנימין למקין: אלה שיש להן אישור ניהול תקין רק לשנת 2014 הן מספר 2 – בית כנסת "אהבת אחים" שיכון סלע; מספר 11 – עמותת "עידן" לילדים ונוער בסיכון.

עיסאווי פריג': איפה היא פועלת?

<בנימין למקין: אין לי את המידע הזה פה.

<בנימין למקין: אני יכול לבדוק, אם אתה רוצה.

אלי אלאלוף: בבאר שבע והאזור.

<בנימין למקין: מספר 60 – "אורות אבן יהודה"; מספר 61 – "שיח הנקטפים".

עיסאווי פריג': מה זה "שיח הנקטפים"?

<בנימין למקין: זו עמותה למטרות דת.

<בנימין למקין: כך כתוב.

<בנימין למקין: מעבר לזה אני לא יודע.

<בנימין למקין: אפשר לבדוק.

<בנימין למקין: אני יכול לחזור אליכם עם המידע הזה.

<בנימין למקין: ומספר 78 – בית חב"ד, שכונת רחובות ההולנדית.

<בנימין למקין: זהו.

<בנימין למקין: רק לחמש האלה אין עדיין אישור ניהול תקין לשנת 2015.

<טמיר כהן: מה עם מספר 72?

<טמיר כהן: גם שם רשום שקיבלו אישור לשנת 2014.

<בנימין למקין: בדקתי וראיתי שבין לבין הם כן קיבלו אישור.

<בנימין למקין: אני יודע שיש מקומות בהם כתוב שניתן אישור ל-2014.

<בנימין למקין: ערכתי את הבדיקה וחלק מן העמותות קיבלו אישור ניהול תקין גם ל-2015, אלא אם כן ציינתי אחרת.

עיסאווי פריג': זה שכל העמותות משתייכות לדת, זה במקרה?

עיסאווי פריג': זה חלק מן ההסכם הקואליציוני?

<ארז אורעד: זה לא חלק מאף הסכם, האמן לי.

מיקי לוי: מופיעה כאן גם עמותת "רוסול אל מוסתקבל", מספר 38, ולאחר מכן "העמותה הדרוזית להבנה ושלום".

ניסן סלומינסקי: עוד שאלה אחת.

ניסן סלומינסקי: יש כאן כמה עמותות שרשום לגביהן שהאישור שלהן ניתן רק לשנה.

<ארז אורעד: עמותות שרשום לגביהן שיש אישור לשנה הן עמותות שלמעשה אנחנו מבקשים לבחון אותן, אם מכיוון שהמחזור הכספי שלהן נמוך מדי מהמינימום, כאשר המינימום הוא 30%, ואנחנו רוצים לראות באמת אם יש להן המשך פעילות וכיוצא בכך.

אורי מקלב: 30% ממה?

<ארז אורעד: 30,000 שקל זה מחזור כספי מינימלי שנקבע לעמותה שיכולה בכלל להגיע לסף ולבקש את הבקשה.

ניסן סלומינסקי: סימנתם לכם כדי שתדעו לבדוק אותן.

אורי מקלב: בעמותות אחרות שאין להן את המגבלה הזאת אז אישור ל-2015 הוא ליותר משנה?

<ארז אורעד: יש עוד סדרה גדולה מאוד של בדיקות שאנחנו עושים מעבר לאישור ניהול תקין.

<ארז אורעד: אישור ניהול תקין זה רק חלק מן הבדיקות.

<ארז אורעד: יש בדיקות טכניות, יש חוזר שאמור לצאת עכשיו לגבי כל הכללים שצריכים להתקיים.

<ארז אורעד: אני מוכן לפרט לכם את זה בישיבה מיוחדת, או אפילו עכשיו, אם אתם רוצים, לגבי כל הבדיקות.

<ארז אורעד: חלק מן הבדיקות הן טכניות.

<ארז אורעד: מתחת למחזור של 30,000 שקלים אין לעמותה אפשרות בכלל להגיש בקשה לאישור.

<ארז אורעד: אם היא קרובה לרף התחתון, כלומר אם למשל המחזור שלה 29,900 שקלים ובשנה הבאה היא תוכיח לי שיש לה מחזור של 50,000 שקל, אז היא מקבלת אישור לשנה כי אנחנו רוצים לראות את הוכחת רצינות הפעילות שלה.

אורי מקלב: ומי שלא מקבל אישור לשנה, כאשר אין לך את ההסתייגות וכתוב 2015, זה ליותר משנה?

<ארז אורעד: זה ל-3 שנים.

<ארז אורעד: האישור ניתן, לפי המכתב שמונח בפניכם, ל-3 שנים.

<ארז אורעד: אני יכול לקרוא את הנוסח: "בתוקף האישור שברשימה ומיום הינתנה ועד לתום שנתיים משנת המס" – שזה 3 שנים – "בה ניתנו, למעט מקרים בהם צוין אחרת.

<ארז אורעד: "

עיסאווי פריג': מה פרק הזמן בין אישור ניהול תקין ובין סעיף 46 שאנחנו דנים בו?

<ארז אורעד: אישור ניהול תקין ניתן פעם בשנה.

<ארז אורעד: כמה זמן לוקח להם לבדוק?

<ארז אורעד: אני יודע שרשם העמותות השתכלל.

עיסאווי פריג': לא זאת השאלה שלי.

עיסאווי פריג': מה פרק הזמן לקבל לפי סעיף 46?

<ארז אורעד: ככל שאני יודע – אני לא רשם העמותות – עמותה מקבלת אישור ניהול תקין לאחר שנתיים של פעילות.

<ארז אורעד: נכון?

<ארז אורעד: זה מה שאני יודע.

<ארז אורעד: מה שכן, וחשוב מאוד לציין פה, יש עמותות שאנחנו מקבלים אישור הגשת מסמכים – קוראים לזה אישור ניהול תקין זמני.

<ארז אורעד: כל האישורים שציינתי בפניך כרגע באמת מופיעים בכל האתרים.

עיסאווי פריג': אני יודע.

עיסאווי פריג': אחדד את השאלה.

עיסאווי פריג': זה פורמלי.

עיסאווי פריג': בסוף נצביע.

עיסאווי פריג': סעיף 46, מה פרק הזמן מקבלתו ועד קבלת אישור ניהול תקין?

עיסאווי פריג': היום רשמתי עמותה וקיבלתי אישור ניהול תקין.

עיסאווי פריג': אני יכול מייד לקבל לפי סעיף 46?

<ארז אורעד: אתה מגיש בקשה.

<ארז אורעד: יש לי בשורה עבורכם.

<ארז אורעד: ניסן סלומינסקי יודע את זה.

<ארז אורעד: בעבר לקח 4 שנים בממוצע, כאשר אנחנו יודעים שממוצע הוא 3 שנים.

<ארז אורעד: התחייבתי חגיגית, ואני עומד בזה כרגע, לפרק זמן של שנה לכל היותר עד שעמותה מקבלת לפי סעיף 46.

אלי אלאלוף: אי אפשר לקצר את התקופה הזאת?

<ארז אורעד: אי אפשר לקצר את התקופה.

ניסן סלומינסקי: פעם זה היה 4 שנים או יותר.

<ארז אורעד: עכשיו התחייבתי לשנה.

עיסאווי פריג': אני נרשם כעמותה חדשה ועומד בכל הקריטריונים.

עיסאווי פריג': האם אני מסוגל בתוך שנה לקבל לפי סעיף 46?

<ארז אורעד: מרגע שהגשת לנו את הבקשה עם מסמכים מושלמים כדבעי, כל המסמכים, תוך שנה זה מגיע לוועדת הכספים.

<ארז אורעד: כמובן אם אתם לא מעכבים את זה במשך חצי שנה כפי שעיכבתם עכשיו.

עיסאווי פריג': תוך שנה?

ניסן סלומינסקי: כן, אבל אתה צריך להיות שנתיים בפעילות.

ניסן סלומינסקי: בסדר, אני מעלה לאישור.

ניסן סלומינסקי: מי בעד לאשר את הרשימה?

אלי אלאלוף: יש לי גילוי נאות.

אלי אלאלוף: אפשר לבקש מרשם העמותות שיבדוק, כי הזיכרון שלנו לא תמיד מספיק טוב, אם יש חברי כנסת שהם חברי עמותות?

אלי אלאלוף: כדי שבעתיד לפחות יזהירו אותנו.

ניסן סלומינסקי: אתה צודק.

ניסן סלומינסקי: אני ממליץ לכל אחד לשלוח מכתב לרשם העמותות ולבקש שימחק אותו מכל העמותות, גם בלי שהוא יודע.

ניסן סלומינסקי: אנחנו אפילו לא זוכרים באילו עמותות אנחנו חברים.

אלי אלאלוף: היועץ המשפטי רוצה שיועבר לו פירוט שמי.

אלי אלאלוף: לכן נבקש מרשם העמותות, במסגרת הבדיקות, שיבדוק אם חברי כנסת חברים בעמותות.

ניסן סלומינסקי: אתה צודק.

ניסן סלומינסקי: בואו נקבל על עצמנו.

אלי אלאלוף: נקודה שנייה, ברשותכם.

אלי אלאלוף: אני מקבל שירות בהנאה מלאה מ"ברית יוצאי מרוקו", מן המרכז וכולי.

אלי אלאלוף: האם אני עושה פה עבירה או אני צריך להפסיק לקבל שירות שם?

<ארז אורעד: שגית אפיק תסכים אתי, אתם מאשרים את זה כמקשה אחת ואתה לא היחיד שמאשר פה את העמותות.

אלי אלאלוף: ספרתי פה 3 עמותות שאני משתתף בפעילות שלהן.

ניסן סלומינסקי: מה זה "מקבל שירות"?

<שגית אפיק: זה תלוי בשירות.

<שגית אפיק: זו שאלה שקשורה לוועדת האתיקה.

<שגית אפיק: אפשר לבדוק את זה מולה.

<קריאה: אם הוא מקבל תמיכה לחג הפסח אז זו בעיה.

אלי אלאלוף: הזמנות לישיבה במרכז.

<שגית אפיק: לא, אם זה- - - תכתוב לנו במכתב ונתייחס.

<שגית אפיק: צריך לפנות לוועדת האתיקה.

<שגית אפיק: יש ועדת אתיקה לכנסת והיא בוחנת שאלות כאלה.

מיקי לוי: הזמנות, נסיעות לחוץ לארץ, מופעים – הכול נידון בוועדת האתיקה.

מיכל בירן: אני מבקשת שנעשה את ההצבעה הזאת בנפרד.

מיכל בירן: כאשר כורכים את הכול בעסקה אחת, כאשר יש בעיות ענייניות, ונראה לי שמבין כל האנשים שיושבים מסביב לשולחן אין מי שאומר שנפסול את זה על הסף, אבל אם יש בעיות, אם יש עמותות שאין להן אישור- - -

מיקי לוי: את מדברת על 5 העמותות.

מיכל בירן: אני מצטערת, הגעתי רק עכשיו, הייתי בוועדה המסדרת.

מיקי לוי: זה העניין, 5 העמותות שאין להן אישור ניהול תקין לשנת 2015.

ניסן סלומינסקי: אבל הוא הסביר את זה.

<ארז אורעד: הסברתי שלא הוגן לעכב עוד יותר עמותות שכבר עוכבו.

אלי אלאלוף: אנחנו אמורים לאשר, בצדק.

אלי אלאלוף: אתם לא יודעים איזו התעללות זו בעמותות.

מיכל בירן: יש בעיה בנוהל, שאי אפשר לבחון כל דבר, אי אפשר לראות מה סביר, מה לא סביר ולשאול שאלות.

ניסן סלומינסקי: הסברנו.

ניסן סלומינסקי: אם יש למישהו שאלות יכול לפני כן לפנות אליהם ולברר את הכול, ואם מתברר שיש איזו בעיה ימחקו.

ניסן סלומינסקי: כבר מחקו כמה עמותות לפי פנייה של חברי כנסת שביקשו לבדוק.

מיקי לוי: גם רשם העמותות וגם רשות המסים הפעם עשו עבודה טובה.

<ארז אורעד: אני מציע לוועדת הכספים הנכבדה, ואני חוזר לטובתך, את אותן העמותות, מכיוון שהרשימה המרוכזת שלפניכם מורכבת מ-4 רשימות שחלקן הוגשו כבר לפני יותר משנה, והעמותות סובלות, ונכון ליום הבדיקה היו להן אישורים ל-2014, אני מציע שוועדת הכספים הנכבדה תאשר את העמותות האלה על תנאי, והתנאי הוא שאנחנו נבדוק ונקבל אישור מבני למקין שיש להן אישור ל-2015 ורק אז הן יאושרו.

מיקי לוי: בבקשה, מתי תהיה תשובה לוועדת הכספים על חמש העמותות האלה?

<ארז אורעד: התשובה תינתן כאשר יהיה להן אישור.

<ארז אורעד: אם לא יהיה להן אישור הן לא יקבלו.

ניסן סלומינסקי: אז הוא יוריד אותן אוטומטית.

ניסן סלומינסקי: נייפה את כוחו.

ניסן סלומינסקי: רבותי, מי בעד לאשר את הרשימה עם התוספת שהוספנו עכשיו?

ניסן סלומינסקי: מי בעד לאשר מוסדות ציבור לעניין סעיף 46 לפקודת מס הכנסה, רשימה שסימנה 7-545-15?

ניסן סלומינסקי: ירים את ידו.

ניסן סלומינסקי: מי נגד?

ניסן סלומינסקי: ירים את ידו.

ניסן סלומינסקי: מי נמנע?

ניסן סלומינסקי: בעד – פה אחד

ניסן סלומינסקי: הרשימה אושרה.

<ארז אורעד: אני מבקש להוסיף עוד דבר לפני שאתה נועל את הישיבה.

<ארז אורעד: ועדת הכספים הזאת היא ועדת כספים זמנית ותהיה ועדת כספים קבועה.

<ארז אורעד: הגעתי היום מאחר וכיבדנו את הנוהל הקודם, שבמסגרתו לא הייתי אמור להגיע לפה.

<ארז אורעד: במסגרת הנוהל הקודם בוועדת הכספים, שהיה הרבה יותר הגיוני לדעת רוב האנשים, לא רק לדעתי, הרשימה מונחת על שולחן ועדת הכספים – זה נוהל שאתם הצבעתם עליו פה – ותוך 14 ימים במידה והיא לא מאושרת היא מקבלת תוקף אוטומטי.

<ארז אורעד: פעם בשנה אני בא לפה ואתם יכולים לשאול אותי שאלות.

<שגית אפיק: ארז אורעד, נערוך על זה דיון בוועדה הקבועה.

<ארז אורעד: אני מבקש שזה יירשם בפרוטוקול.

ניסן סלומינסקי: קודם כול, מאחר ולא יכולנו לכנס את הוועדה לדיון על הנושא הזה כי לא היה לי אישור מוועדת הסכמות במשך כל התקופה הזאת, אז זה לא נחשב בכלל.

ניסן סלומינסקי: שנית, בגלל הגודל של הרשימה ביקשתי ממך שתבוא לכאן אישית ואתה רואה כמה זה עזר, כי אם לא היית כאן אינני יודע אם היינו יודעים להסביר את הנושא.

ניסן סלומינסקי: לפעמים שווה להקדיש כמה דקות ואתה רואה שזה עזר לעמותות.

ניסן סלומינסקי: לגבי ההמשך – הוועדה הקבועה כבר תדון.

ניסן סלומינסקי: רבותי, הישיבה נעולה.

ניסן סלומינסקי: תודה רבה.